CELEX: 52013XC0806(04)
Language: ro
Date: 2013-08-06
Title: Proiect de regulament (UE) nr. …/… al Comisiei din 5 august 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul agricol

6.8.2013   
            
            
               RO
            
            
               Jurnalul Oficial al Uniunii Europene
            
            
               C 227/3
            
         PROIECT DE REGULAMENT (UE) NR. …/… AL COMISIEI
   din 5 august 2013
   privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis în sectorul agricol
   2013/C 227/04
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 108 alineatul (4),
   având în vedere Regulamentul (CE) nr. 994/98 al Consiliului din 7 mai 1998 de aplicare a articolelor 92 și 93 din Tratatul de instituire a Comunității Europene anumitor categorii de ajutoare de stat orizontale (1),
   după publicarea unui proiect al prezentului regulament (2),
   după consultarea Comitetului consultativ privind ajutoarele de stat,
   întrucât:
   
               (1)
            
            
               Finanțarea din partea statului care îndeplinește criteriile de la articolul 107 alineatul (1) din Tratatul privind funcționarea Uniunii Europene (denumit în continuare „tratatul”) reprezintă ajutor de stat și trebuie notificată Comisiei în temeiul articolului 108 alineatul (3) din tratat. Cu toate acestea, în conformitate cu articolul 109 din tratat, Consiliul poate stabili categoriile de ajutoare care sunt exceptate de la această cerință de notificare. În conformitate cu articolul 108 alineatul (4) din tratat, Comisia poate adopta regulamente în legătură cu aceste categorii de ajutoare de stat. În temeiul Regulamentului (CE) nr. 994/98, Consiliul a hotărât, în conformitate cu articolul 109 din tratat, că ajutoarele de minimis ar putea constitui o astfel de categorie. Pe această bază, se consideră că ajutoarele de minimis, fiind ajutoare acordate aceleiași întreprinderi într-o perioadă de timp dată care nu depășesc o anumită sumă fixă, nu îndeplinesc toate criteriile stabilite la articolul 107 alineatul (1) din tratat și, prin urmare, nu fac obiectul procedurii de notificare.
            
         
               (2)
            
            
               În numeroase decizii, Comisia a clarificat noțiunea de ajutor în sensul articolului 107 alineatul (1) din tratat. De asemenea, Comisia și-a prezentat politica în ceea ce privește un plafon de minimis sub care se poate considera că articolul 107 alineatul (1) din tratat nu se aplică, mai întâi în comunicarea Comisiei privind regula de minimis
                   (3) aplicabilă ajutoarelor de stat și, ulterior, în Regulamentul (CE) nr. 69/2001 al Comisiei (4) și în Regulamentul (CE) nr. 1998/2006 al Comisiei (5). Având în vedere normele speciale aplicabile în sectorul agricol și riscurile ca inclusiv niveluri scăzute ale ajutorului să poată îndeplini criteriile stabilite la articolul 107 alineatul (1) din tratat, Regulamentul (CE) nr. 69/2001 a exclus sectorul agricol din sfera sa de aplicare. Regulamentul (CE) nr. 1998/2006, care a înlocuit Regulamentul (CE) nr. 69/2001, a exclus în continuare producția primară de produse agricole din sfera sa de aplicare, însă a inclus în schema generală prelucrarea și comercializarea produselor agricole.
            
         
               (3)
            
            
               Cu toate acestea, ținând seama de faptul că experiența acumulată de-a lungul anilor a demonstrat că sume foarte mici ale ajutoarelor acordate în domeniul producției agricole primare nu îndeplinesc criteriile stabilite la articolul 107 alineatul (1) din tratat în cazul în care se îndeplinesc anumite condiții, Comisia a stabilit mai întâi norme care să permită acordarea de ajutoare de minimis pentru respectiva producție prin Regulamentul (CE) nr. 1860/2004 al Comisiei din 6 octombrie 2004 privind aplicarea articolelor 87 și 88 din Tratatul CE în cazul ajutorului de minimis în sectorul agricol și în sectorul pescuitului (6). Regulamentul respectiv a vizat atât producția primară, cât și prelucrarea și comercializarea produselor agricole.
            
         
               (4)
            
            
               Regulamentul (CE) nr. 1860/2004 a fost abrogat cu efect de la 1 ianuarie 2008 prin Regulamentul (CE) nr. 1535/2007 al Comisiei din 20 decembrie 2007 privind aplicarea articolelor 87 și 88 din Tratatul CE ajutoarelor de minimis în sectorul producției de produse agricole (7). În temeiul respectivului regulament, care s-a aplicat ajutoarelor acordate întreprinderilor din sectorul producției agricole, s-a considerat că suma totală a ajutoarelor de minimis acordate unei singure întreprinderi din sectorul producției de produse agricole nu îndeplinea toate criteriile stabilite la articolul 87 alineatul (1) din Tratatul CE dacă nu depășea suma de 7 500 EUR per beneficiar pentru orice perioadă de trei exerciții financiare și o sumă cumulată stabilită pentru fiecare stat membru, reprezentând 0,75 % din producția anuală din sectorul agricol.
            
         
               (5)
            
            
               În scopul aplicării normelor de concurență prevăzute în tratat, prin întreprindere se înțelege orice entitate care desfășoară o activitate economică, indiferent de statutul său juridic și de modul în care este finanțată (8). Curtea de Justiție a hotărât că toate entitățile care sunt controlate (din punct de vedere juridic sau de facto) de aceeași entitate ar trebui considerate o singură întreprindere (9). În scopul securității juridice și al reducerii sarcinii administrative, prezentul regulament ar trebui să furnizeze o listă exhaustivă de criterii clare pentru stabilirea cazurilor în care una sau mai multe entități sunt considerate o singură întreprindere. Dintre criteriile consacrate pentru definirea „întreprinderilor afiliate” în cadrul definiției IMM-ului [anexa I la Regulamentul (CE) nr. 800/2008] (10), Comisia a selectat criteriile adecvate pentru scopul prezentului regulament. Autoritățile publice cunosc deja criteriile respective, care ar trebui să fie deja aplicabile, având în vedere domeniul de aplicare al prezentului regulament, atât IMM-urilor, cât și întreprinderilor mari.
            
         
               (6)
            
            
               În lumina experienței pe care a dobândit-o Comisia în aplicarea Regulamentului (CE) nr. 1535/2007, suma maximă a ajutorului pe o perioadă de trei ani poate fi majorată la 10 000 EUR, iar limita poate crește la 1 % din producția anuală, ceea ce garantează în continuare că niciuna dintre măsurile care intră sub incidența prezentului regulament nu are efecte asupra schimburilor comerciale dintre statele membre și/sau nu denaturează, nici nu amenință să denatureze concurența.
            
         
               (7)
            
            
               Având în vedere similitudinile dintre prelucrarea și comercializarea produselor agricole și ale altor produse decât cele agricole, prelucrarea și comercializarea produselor agricole sunt incluse în domeniul de aplicare al Regulamentului (UE) nr. …/2013 al Comisiei din … privind aplicarea articolelor 107 și 108 din tratat ajutoarelor de minimis
                   (11) [Regulamentul (UE) nr. …/2013 (Regulamentul de minimis general)].
            
         
               (8)
            
            
               Curtea de Justiție a stabilit (12) că, atunci când Uniunea a adoptat o reglementare privind instituirea unei organizări comune a piețelor într-un anumit sector agricol, statele membre au obligația să se abțină de la a lua măsuri care ar putea să o submineze sau să creeze excepții la aceasta. Din acest motiv, prezentul regulament nu se aplică ajutoarelor a căror sumă se stabilește pe baza prețului sau a cantității de produse achiziționate sau introduse pe piață.
            
         
               (9)
            
            
               Prezentul regulament nu ar trebui să se aplice ajutoarelor la export sau ajutoarelor care favorizează produsele naționale în detrimentul celor importate. În special, prezentul regulament nu ar trebui să se aplice ajutoarelor destinate înființării și exploatării unei rețele de distribuție în alte state membre sau țări terțe. Ajutoarele destinate acoperirii costurilor de participare la târguri comerciale sau a costurilor aferente studiilor ori serviciilor de consultanță necesare pentru lansarea unui produs nou sau existent pe o piață nouă nu constituie, în mod normal, ajutoare la export.
            
         
               (10)
            
            
               Prezentul regulament nu ar trebui să se aplice întreprinderilor aflate în dificultate, întrucât nu este oportun să se acorde sprijin financiar întreprinderilor aflate în dificultate în afara unui plan de restructurare. În plus, este greu de stabilit echivalentul subvenție brută al ajutoarelor acordate întreprinderilor de acest tip. Pentru a se garanta securitatea juridică, este oportun să se stabilească criterii clare, care nu necesită o evaluare a tuturor caracteristicilor specifice situației în care se află o întreprindere pentru a se determina dacă o întreprindere este considerată a fi în dificultate în sensul prezentului regulament.
            
         
               (11)
            
            
               Perioada de trei ani de care trebuie să se țină seama în scopul prezentului regulament ar trebui evaluată în mod constant, astfel încât, pentru fiecare nouă acordare a unui ajutor de minimis, este necesar să se țină cont de suma totală a ajutoarelor de minimis acordate în cursul exercițiului financiar în cauză, precum și în cursul celor două exerciții financiare precedente.
            
         
               (12)
            
            
               În cazurile în care întreprinderile își desfășoară activitatea atât în sectorul producției agricole, cât și într-unul dintre sectoarele reglementate prin Regulamentul (UE) nr. …/2013 (Regulamentul de minimis general) sau în mai multe dintre sectoarele respective, dispozițiile regulamentului menționat ar trebui să se aplice ajutoarelor acordate în ceea ce privește aceste din urmă sectoare, cu condiția ca statele membre să se asigure prin mijloace adecvate, precum separarea activităților sau distincția între costuri, că activitatea din sectorul producției agricole nu beneficiază de ajutoare de minimis care nu îndeplinesc condițiile stabilite în prezentul regulament.
            
         
               (13)
            
            
               Prezentul regulament trebuie să prevadă norme care să garanteze imposibilitatea eludării intensităților maxime ale ajutoarelor stabilite în regulamente specifice sau în decizii ale Comisiei. De asemenea, prezentul regulament ar trebui să prevadă norme clare și ușor de aplicat referitoare la cumulare.
            
         
               (14)
            
            
               Prezentul regulament nu exclude posibilitatea de a se considera că o măsură nu este ajutor de stat în sensul articolului 107 alineatul (1) din tratat pe baza altor motive decât cele prevăzute de prezentul regulament, de exemplu pentru că măsura respectă principiul operatorului în economia de piață sau pentru că măsura nu implică un transfer de resurse de stat.
            
         
               (15)
            
            
               În scopul transparenței, al tratamentului egal și al monitorizării eficace, prezentul regulament ar trebui să se aplice doar ajutoarelor de minimis în cazul cărora este posibilă calcularea ex ante cu exactitate a echivalentului subvenție brută, fără să fie necesară vreo evaluare a riscurilor („ajutoare transparente”). De exemplu, un astfel de calcul exact poate fi efectuat în cazul subvențiilor, al subvenționării dobânzii, al scutirilor fiscale plafonate sau al altor instrumente care prevăd un plafon ce garantează că nu se depășește plafonul aplicabil. Stabilirea unui plafon înseamnă că, atât timp cât suma exactă a ajutorului nu este cunoscută sau nu este cunoscută încă, statul membru trebuie să presupună că suma este egală cu plafonul, pentru a se asigura că mai multe măsuri de ajutor luate împreună nu depășesc plafonul prevăzut în prezentul regulament, și trebuie să aplice normele privind cumularea.
            
         
               (16)
            
            
               Pentru asigurarea transparenței, a tratamentului egal și a aplicării corecte a plafonului de minimis, toate statele membre ar trebui să aplice aceeași metodă de calcul. Pentru simplificarea calculelor, sumele ajutoarelor acordate sub altă formă decât cea a subvențiilor în numerar ar trebui convertite în echivalent subvenție brută. Calcularea echivalentului subvenție brută al altor tipuri de ajutoare transparente decât granturile și ajutoarele care pot fi plătite în mai multe tranșe necesită folosirea ratelor care predomină pe piață la data acordării ajutoarelor respective. În vederea aplicării uniforme, transparente și simple a normelor privind ajutoarele de stat, ratele practicate pe piață aplicabile în sensul prezentului regulament ar trebui să fie ratele de referință astfel cum sunt prevăzute în Comunicarea Comisiei privind revizuirea metodei de stabilire a ratelor de referință și de scont (13).
            
         
               (17)
            
            
               Ajutoarele cuprinse în împrumuturi ar trebui considerate ajutoare de minimis transparente atunci când echivalentul subvenție brută s-a calculat pe baza ratelor dobânzii care predominau pe piață la momentul acordării ajutoarelor. Pentru a se simplifica tratamentul aplicat împrumuturilor mici de scurtă durată, prezentul regulament ar trebui să prevadă o regulă clară și ușor de aplicat care să țină seama atât de cuantumul împrumutului, cât și de durata acestuia. Din experiența Comisiei, creditele care sunt garantate printr-o garanție colaterală care acoperă cel puțin 50 % din cuantumul împrumutului și care nu depășesc fie 50 000 EUR și o durată de cinci ani, fie 25 000 EUR și o durată de zece ani pot fi considerate ca având un echivalent subvenție brută egal cu plafonul de minimis.
            
         
               (18)
            
            
               Ajutoarele cuprinse în injecții de capital nu ar trebui considerate ajutoare de minimis transparente, cu excepția cazului în care cuantumul total al injecției de capital public nu depășește plafonul de minimis. Ajutoarele cuprinse în măsuri de finanțare prin capital de risc care iau forma unor investiții de capital sau cvasicapital, astfel cum se menționează în [noile orientări privind finanțarea prin capital de risc], nu ar trebui considerate ajutoare de minimis transparente, cu excepția cazurilor în care măsura în cauză furnizează capital care nu depășește plafonul de minimis pentru fiecare întreprindere vizată.
            
         
               (19)
            
            
               Ajutoarele cuprinse în garanții ar trebui considerate transparente dacă echivalentul subvenție brută a fost calculat pe baza primelor safe-harbour stabilite într-o comunicare a Comisiei pentru tipul de întreprindere în cauză. De exemplu, pentru întreprinderile mici și mijlocii, Comunicarea Comisiei cu privire la aplicarea articolelor 87 și 88 din Tratatul CE ajutoarelor de stat sub formă de garanții (14) indică nivelurile primelor anuale a căror depășire face ca o garanție de stat să nu fie considerată ajutor. Pentru a se simplifica modul în care sunt tratate garanțiile de scurtă durată care garantează până la 80 % dintr-un împrumut relativ mic, prezentul regulament ar trebui să prevadă o regulă clară și ușor de aplicat care ține seama atât de cuantumul împrumutului subiacent, cât și de durata garanției. Această regulă nu ar trebui să se aplice garanțiilor aferente operațiunilor subiacente care nu constituie un împrumut, cum ar fi garanțiile aferente operațiunilor cu capital propriu. Dacă garanția nu depășește 80 % din împrumutul subiacent, suma garantată nu depășește 75 000 EUR, iar durata garanției nu depășește cinci ani, garanția respectivă poate fi considerată ca având un echivalent subvenție brută egal cu plafonul de minimis. Aceeași regulă se aplică în cazul în care garanția nu depășește 80 % din împrumutul subiacent, suma garantată nu depășește 37 500 EUR, iar durata garanției nu depășește zece ani.
            
         
               (20)
            
            
               Dacă împrumutul sau garanția este pentru o sumă mai mică sau pentru o durată mai scurtă decât cele specificate la considerentele 17 și 19, echivalentul subvenție brută ar trebui calculat prin înmulțirea raportului dintre suma efectivă și suma maximă indicată la considerentele 17 și 19 cu raportul dintre durata efectivă și cinci ani și cu 10 000 EUR. Astfel, de exemplu, s-ar considera că un împrumut de 25 000 EUR pentru 2,5 ani are un echivalent subvenție brută de 2 500 EUR.
            
         
               (21)
            
            
               După primirea notificării de la un stat membru, Comisia poate analiza dacă o măsură care nu constă într-o subvenție, într-un împrumut, într-o garanție, într-o injecție de capital sau într-o măsură de finanțare prin capital de risc care ia forma unei investiții de capital sau cvasicapital conduce la un echivalent subvenție brută care nu depășește plafonul de minimis și care, prin urmare, s-ar putea încadra în domeniul de aplicare al prezentului regulament.
            
         
               (22)
            
            
               Comisia are îndatorirea de a se asigura că normele referitoare la ajutoarele de stat sunt respectate, iar, în conformitate cu principiul cooperării prevăzut la articolul 4 alineatul (3) din Tratatul privind Uniunea Europeană, statele membre ar trebui să faciliteze îndeplinirea acestei sarcini prin crearea instrumentelor necesare pentru a se asigura că suma totală a ajutoarelor de minimis acordate unei singure întreprinderi în temeiul regulii de minimis nu depășește plafonul global autorizat.
            
         
               (23)
            
            
               Înainte de a acorda un ajutor de minimis, statele membre ar trebui să verifice, fiecare pentru sine, că acordarea noului ajutor de minimis nu va duce la depășirea plafonului de minimis și a limitei naționale și că sunt îndeplinite celelalte condiții prevăzute în prezentul regulament.
            
         
               (24)
            
            
               Pentru a se asigura că statele membre beneficiază de date precise, fiabile și complete care să garanteze faptul că, prin acordarea unui nou ajutor de minimis, nu se depășesc nici plafonul care se aplică în ceea ce privește întreprinderea în cauză și nici limita națională, statele membre ar trebui să aibă obligația de a institui un registru central al ajutoarelor de minimis care să conțină informații referitoare la toate ajutoarele de minimis acordate în conformitate cu prezentul regulament de autoritățile din statul membru respectiv. Fiecare stat membru ar trebui să fie liber să își conceapă propriul registru și să decidă asupra mecanismului adecvat de creare a acestuia, în conformitate cu structura sa constituțională și administrativă, cu condiția ca statul membru să se asigure că registrul permite tuturor autorităților publice din statul membru respectiv să verifice cuantumul ajutoarelor de minimis primite de fiecare întreprindere. Statele membre ar trebui să dispună de suficient timp pentru a crea un astfel de registru.
            
         
               (25)
            
            
               Până când instituie un registru central care corespunde unei perioade de trei ani, statul membru ar trebui să informeze întreprinderea în cauză cu privire la cuantumul ajutorului de minimis acordat și la caracterul de minimis al acestuia și ar trebui să facă trimitere în mod expres la prezentul regulament. În plus, înainte de acordarea unui astfel de ajutor, statul membru în cauză ar trebui să obțină de la întreprinderea respectivă o declarație referitoare la alte ajutoare de minimis care fac obiectul prezentului regulament sau al altor regulamente de minimis, ajutoare de care a beneficiat în cursul exercițiului financiar respectiv și în cele două exerciții financiare precedente.
            
         
               (26)
            
            
               Pentru a permite Comisiei să monitorizeze punerea în aplicare a prezentului regulament și să identifice eventualele denaturări ale concurenței, ar trebui să se solicite statelor membre să furnizeze anual informații de bază cu privire la sumele acordate în conformitate cu prezentul regulament. Dacă a informat Comisia unde sunt puse la dispoziția publicului toate datele care trebuie introduse în rapoarte, statul membru nu ar trebui să fie obligat să prezinte un raport Comisiei.
            
         
               (27)
            
            
               Având în vedere experiența dobândită de Comisie și ținând seama, în special, de necesitatea în general frecventă a revizuirii politicii sale în materie de ajutoare de stat, perioada de aplicare a prezentului regulament ar trebui limitată. Dacă perioada de aplicare a prezentului regulament ar expira fără a fi prelungită, statele membre ar trebui să beneficieze de o perioadă de adaptare de șase luni în ceea ce privește ajutoarele de minimis care fac obiectul prezentului regulament,
            
         ADOPTĂ PREZENTUL REGULAMENT:
   Articolul 1
   Domeniu de aplicare
   (1)   Prezentul regulament se aplică ajutoarelor acordate întreprinderilor din sectorul producției agricole, cu excepția:
   
               (a)
            
            
               ajutoarelor a căror sumă se stabilește pe baza prețului sau a cantității produselor introduse pe piață;
            
         
               (b)
            
            
               ajutoarelor pentru activitățile legate de exporturi către țări terțe sau state membre, și anume a ajutoarelor care vizează în mod direct cantitățile exportate, crearea și exploatarea unei rețele de distribuție sau alte cheltuieli curente legate de activitatea de export;
            
         
               (c)
            
            
               ajutoarelor condiționate de utilizarea produselor naționale în defavoarea celor importate;
            
         
               (d)
            
            
               ajutoarelor acordate întreprinderilor aflate în dificultate astfel cum sunt definite la articolul 2 litera (e).
            
         (2)   Prezentul regulament nu se aplică ajutoarelor acordate întreprinderilor care își desfășoară activitatea în sectorul prelucrării și comercializării produselor agricole, aceste ajutoare încadrându-se în domeniul de aplicare al Regulamentului (UE) nr. …/2013 (Regulamentul de minimis general).
   (3)   În cazul în care o întreprindere își desfășoară activitatea atât în sectorul producției agricole, cât și într-unul dintre sectoarele sau activitățile care intră în domeniul de aplicare al Regulamentului (UE) nr. …/2013 (Regulamentul de minimis general) sau în mai multe dintre sectoarele sau activitățile respective, regulamentul menționat se aplică ajutoarelor acordate în ceea ce privește aceste din urmă sectoare, cu condiția ca statele membre să se asigure prin mijloace adecvate, precum separarea activităților sau distincția între costuri, că activitatea din sectorul producției agricole nu beneficiază de ajutoare de minimis acordate în conformitate cu regulamentul menționat.
   Articolul 2
   Definiții
   În sensul prezentului regulament, se aplică următoarele definiții:
   
               (a)
            
            
               „o singură întreprindere”, în sensul prezentului regulament, înseamnă toate entitățile care au cel puțin una dintre următoarele relații între ele:
               
                           (i)
                        
                        
                           entitate deține majoritatea drepturilor de vot ale acționarilor sau ale asociaților altei entități;
                        
                     
                           (ii)
                        
                        
                           o entitate are dreptul de a numi sau demite majoritatea membrilor organismului administrativ, de conducere sau de supraveghere al altei entități;
                        
                     
                           (iii)
                        
                        
                           o entitate are dreptul de a exercita o influență dominantă asupra unei alte entități, în temeiul unui contract încheiat cu entitatea respectivă sau în temeiul unei dispoziții din actul constitutiv sau din statutul acesteia;
                        
                     
                           (iv)
                        
                        
                           o entitate, care este acționară sau asociată a unei alte entități, controlează singură, în temeiul unui acord cu alți acționari sau asociați ai entității respective, majoritatea drepturilor de vot ale acționarilor sau asociaților entității respective.
                        
                     Entitățile care au oricare dintre relațiile descrise mai sus prin una sau mai multe alte entități sunt considerate, de asemenea, o singură întreprindere;
            
         
               (b)
            
            
               „întreprinderi din sectorul producției agricole” înseamnă întreprinderi care își desfășoară activitatea în domeniul producției primare de produse agricole;
            
         
               (c)
            
            
               „produse agricole” înseamnă produsele enumerate în anexa I la tratat, cu excepția produselor obținute din pescuit și din acvacultură enumerate în anexa I la Regulamentul (UE) nr. …/2013 al Parlamentului European și al Consiliului [neadoptat încă; a se vedea propunerea Comisiei COM(2011) 416] (15);
            
         
               (d)
            
            
               „prelucrarea produselor agricole” înseamnă orice operațiune efectuată asupra unui produs agricol, având ca rezultat un produs care este tot un produs agricol, cu excepția activităților desfășurate în exploatațiile agricole, necesare în vederea pregătirii unui produs de origine animală sau vegetală pentru prima vânzare;
            
         
               (e)
            
            
               „comercializarea produselor agricole” înseamnă deținerea sau expunerea în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau prelucrători și a oricărei activități de pregătire a unui produs pentru această primă vânzare. O vânzare de către un producător primar către consumatorii finali este considerată comercializare în cazul în care se desfășoară în localuri distincte, rezervate acestei activități;
            
         
               (f)
            
            
               „întreprindere aflată în dificultate” înseamnă o întreprindere care îndeplinește cel puțin una dintre următoarele condiții:
               
                           (i)
                        
                        
                           în cazul unei societăți cu răspundere limitată, mai mult de jumătate din capitalul social subscris a dispărut din cauza pierderilor acumulate; acest lucru se întâmplă când scăderea pierderilor acumulate din rezerve (și din toate celelalte elemente considerate în general parte a fondurilor proprii ale societății) duce la un rezultat negativ care depășește jumătate din capitalul social subscris;
                        
                     
                           (ii)
                        
                        
                           în cazul unei societăți în care cel puțin unii asociați au răspundere nelimitată pentru creanțele societății, mai mult de jumătate din capitalul acesteia, după cum reiese din contabilitatea societății, a dispărut din cauza pierderilor acumulate;
                        
                     
                           (iii)
                        
                        
                           întreprinderea se află în procedură colectivă de insolvență sau îndeplinește criteriile prevăzute de legislația națională pentru inițierea unei proceduri colective de insolvență la solicitarea creditorilor săi;
                        
                     
                           (iv)
                        
                        
                           raportul datorii/fonduri proprii al întreprinderii este mai mare de 7,5;
                        
                     
                           (v)
                        
                        
                           raportul dintre câștigurile înainte de dobânzi și impozite (EBIT) și acoperirea dobânzii al întreprinderii a fost mai mic de 1,0 în ultimii doi ani;
                        
                     
                           (vi)
                        
                        
                           întreprinderea are un rating echivalent cu CCC + („capacitatea de plată depinde de existența unor condiții favorabile durabile”) sau mai redus, dat de cel puțin o agenție de rating de credit înregistrată în conformitate cu Regulamentul (CE) nr. 1060/2009 (16).
                        
                     
         În sensul primului paragraf litera (f), un IMM care există de mai puțin de trei ani nu este considerat în dificultate decât dacă îndeplinește condiția prevăzută la punctul (iii) de la litera menționată.
   Articolul 3
   Ajutoare de minimis
   
   (1)   Se consideră că ajutoarele nu îndeplinesc toate criteriile de la articolul 107 alineatul (1) din tratat și, prin urmare, sunt exceptate de la obligația de notificare prevăzută la articolul 108 alineatul (3) din tratat dacă îndeplinesc condițiile stabilite la alineatele (2)-(9) din prezentul articol și la articolele 4 și 5.
   (2)   Cuantumul total al ajutoarelor de minimis acordate per stat membru în sectorul producției agricole unei singure întreprinderi, astfel cum este definită la articolul 2 litera (a), nu depășește 10 000 EUR în nicio perioadă de trei exerciții financiare.
   (3)   Suma cumulată a ajutoarelor de minimis acordate per stat membru întreprinderilor din sectorul producției agricole pe orice perioadă de trei exerciții financiare nu depășește valoarea stabilită în anexă.
   (4)   Ajutoarele de minimis se acordă în momentul în care dreptul legal de a beneficia de acest ajutor este conferit întreprinderii în temeiul legislației naționale aplicabile.
   (5)   Plafonul stabilit la alineatul (2) și limita națională prevăzută la alineatul (3) se aplică indiferent de forma ajutoarelor de minimis sau de obiectivul urmărit și indiferent dacă ajutorul acordat de statul membru este finanțat integral sau parțial din resurse ale Uniunii. Perioada de trei exerciții financiare se stabilește prin raportare la exercițiile financiare folosite de întreprinderea din statul membru în cauză.
   (6)   Plafonul stabilit la alineatul (2) și limita națională prevăzută la alineatul (3) sunt exprimate sub forma unei subvenții în numerar. Toate sumele utilizate sunt brute, adică înainte de deducerea impozitelor sau a altor taxe. În cazul în care ajutorul este acordat sub altă formă decât cea a unei subvenții, suma ajutorului este egală cu echivalentul subvenție brută al ajutorului.
   Ajutoarele care pot fi plătite în mai multe tranșe se actualizează la valoarea lor în momentul în care sunt acordate. Rata dobânzii care trebuie aplicată la actualizare este rata de actualizare aplicabilă la data acordării ajutoarelor.
   (7)   În cazul în care, prin acordarea unor noi ajutoare de minimis, s-ar depăși plafonul de minimis stabilit la alineatul (2) sau limita națională prevăzută la alineatul (3), nicio parte a respectivelor ajutoare noi nu poate beneficia de dispozițiile prezentului regulament.
   (8)   În cazul fuziunilor sau al achizițiilor, se ține seama de toate ajutoarele de minimis acordate anterior oricăreia dintre întreprinderile care au fuzionat atunci când se stabilește dacă un nou ajutor de minimis acordat noii întreprinderi sau întreprinderii care face achiziția depășește plafonul sau limita națională, fără a se aduce în discuție ajutoarele de minimis acordate legal înaintea fuziunii sau a achiziției.
   (9)   Dacă o întreprindere se scindează în două sau mai multe întreprinderi separate, ajutoarele de minimis acordate înainte de scindare se alocă întreprinderii care a beneficiat de ele, care este, în principiu, întreprinderea care preia activitățile pentru care au fost utilizate ajutoarele de minimis. Dacă o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi.
   Articolul 4
   Calcularea echivalentului subvenție brută
   (1)   Prezentul regulament se aplică numai ajutoarelor pentru care este posibilă calcularea ex ante cu exactitate a echivalentului subvenție brută pentru ajutoare, fără a fi necesară efectuarea unei evaluări a riscurilor („ajutoare transparente”). În special, măsurile de ajutor menționate la alineatele (2)-(6) sunt considerate ajutoare transparente.
   (2)   Ajutoarele cuprinse în împrumuturi sunt considerate ajutoare de minimis transparente dacă:
   
               (a)
            
            
               împrumutul este asigurat printr-o garanție colaterală care acoperă cel puțin 50 % din împrumut, iar împrumutul nu depășește fie 50 000 EUR și o durată de cinci ani, fie 25 000 EUR și o durată de zece ani. Dacă un împrumut este mai mic decât sumele menționate și/sau se acordă pentru o perioadă de mai puțin de cinci, respectiv zece ani, echivalentul subvenție brută al împrumutului respectiv se calculează ca procentaj corespunzător din plafonul aplicabil prevăzut la articolul 3 alineatul (2); sau
            
         
               (b)
            
            
               echivalentul subvenție brută a fost calculat pe baza ratei de referință aplicabile în momentul acordării subvenției.
            
         (3)   Ajutoarele cuprinse în injecții de capital sunt considerate ajutoare de minimis transparente doar în cazul în care cuantumul total al injecției de capital public nu depășește plafonul de minimis.
   (4)   În ceea ce privește întreprinderea vizată, ajutoarele cuprinse în măsuri de finanțare prin capital de risc care iau forma unor investiții de capital sau cvasicapital sunt considerate ajutoare de minimis transparente doar dacă măsura în cauză furnizează capital care nu depășește plafonul de minimis pentru fiecare întreprindere vizată.
   (5)   Ajutoarele cuprinse în garanții sunt tratate ca ajutoare de minimis transparente dacă:
   
               (a)
            
            
               garanția nu depășește 80 %, din împrumutul subiacent și fie suma garantată nu depășește 75 000 EUR și durata garanției nu depășește cinci ani, fie suma garantată nu depășește 37 500 EUR și durata garanției nu depășește zece ani. Dacă suma garantată este mai mică decât sumele menționate și/sau garanția este pentru o perioadă de mai puțin de cinci, respectiv zece ani, echivalentul subvenție brută al garanției respective se calculează ca procentaj corespunzător din plafonul aplicabil prevăzut la articolul 3 alineatul (2); sau
            
         
               (b)
            
            
               echivalentul subvenție brută a fost calculat pe baza primelor safe-harbour prevăzute într-o comunicare a Comisiei (17); sau
            
         
               (c)
            
            
               înainte de a fi pusă în aplicare, metoda utilizată pentru calcularea echivalentului subvenției brute al garanției a fost acceptată în urma notificării metodei către Comisie în temeiul oricărui regulament adoptat de Comisie în domeniul ajutoarelor de stat aplicabil la momentul respectiv, iar metoda aprobată vizează în mod explicit tipul de garanție și tipul de operațiune subiacentă în cauză în contextul aplicării prezentului regulament.
            
         (6)   Ajutoarele cuprinse în alte instrumente sunt considerate ajutoare de minimis transparente dacă instrumentul prevede o limită care să garanteze că nu se depășește plafonul aplicabil.
   Articolul 5
   Cumulare
   (1)   În cazul întreprinderilor care își desfășoară activitatea atât în sectorul producției primare de produse agricole, cât și într-unul sau mai multe dintre sectoarele sau activitățile reglementate prin Regulamentul (UE) nr. …/2013 (Regulamentul de minimis general), ajutoarele de minimis acordate pentru activitățile de producție primară în conformitate cu prezentul regulament pot fi cumulate cu ajutoarele de minimis pentru alte sectoare sau activități reglementate prin Regulamentul (UE) nr. …/2013 (Regulamentul de minimis general), până la plafonul stabilit la articolul 3 alineatul (2) din regulamentul menționat, cu condiția ca statele membre să se asigure prin mijloace adecvate, precum separarea activităților sau distincția între costuri, că producția primară nu beneficiază de ajutoare acordate în conformitate cu regulamentul menționat.
   (2)   Ajutoarele de minimis nu pot fi cumulate cu ajutoare de stat pentru aceleași costuri eligibile sau cu ajutoare de stat pentru aceeași măsură de finanțare prin capital de risc dacă o astfel de cumulare ar depăși cea mai mare intensitate a ajutorului sau cuantumul ajutorului stabilit în condițiile specifice fiecărui caz de un regulament sau o decizie de exceptare pe categorii adoptat(ă) de Comisie.
   Articolul 6
   Monitorizare și raportare
   (1)   Cel târziu la 31 decembrie 2015, statele membre instituie un registru central al ajutoarelor de minimis. Registrul central conține informații privind fiecare beneficiar [precizând inclusiv dacă este o întreprindere mică, medie sau mare și sectorul economic (codul NACE la nivel de diviziune (18)) în care își desfășoară activitatea principală], data acordării și echivalentul subvenție brută pentru fiecare măsură de ajutor de minimis acordată în conformitate cu prezentul regulament de orice autoritate din statul membru respectiv. Registrul include toate măsurile de minimis acordate în conformitate cu prezentul regulament începând cu 1 ianuarie 2016.
   (2)   Alineatul (3) se aplică până când statul membru a instituit un registru central, iar acest registru acoperă o perioadă de trei ani.
   (3)   Dacă un stat membru intenționează să acorde, în temeiul prezentului regulament, un ajutor de minimis unei întreprinderi, statul membru în cauză informează în scris întreprinderea privind suma potențială a ajutorului, exprimată în echivalent subvenție brută, precum și privind caracterul de minimis al ajutorului, făcând în mod explicit trimitere la prezentul regulament și menționând titlul acestuia și referința de publicare în Jurnalul Oficial al Uniunii Europene. Dacă ajutoarele de minimis se acordă, în conformitate cu prezentul regulament, unor întreprinderi diferite în baza unei scheme, iar în cadrul aceleiași scheme se acordă întreprinderilor respective ajutoare individuale în cuantumuri diferite, statul membru în cauză poate alege să îndeplinească obligația sus-menționată prin informarea întreprinderilor cu privire la o sumă fixă corespunzătoare cuantumului maxim al ajutorului care se acordă în cadrul acelei scheme. În acest caz, suma fixă se folosește pentru a se determina dacă este respectat plafonul stabilit la articolul 3 alineatul (2) și dacă nu este depășită limita prevăzută la articolul 3 alineatul (3). Înainte de acordarea ajutoarelor, statul membru obține o declarație, pe hârtie sau în format electronic, de la întreprinderea respectivă cu privire la orice alt ajutor de minimis primit în cazul căruia se aplică prezentul regulament sau alte regulamente de minimis, în precedentele două exerciții financiare și în exercițiul financiar în curs.
   (4)   Un stat membru acordă noi ajutoare de minimis în conformitate cu prezentul regulament doar după ce a verificat că acest lucru nu va face ca suma totală a ajutoarelor de minimis acordate întreprinderii respective să depășească plafonul stabilit la articolul 3 alineatul (2) și limita prevăzută la articolul 3 alineatul (3) și că se respectă toate condițiile stabilite la articolele 1-5.
   (5)   Statele membre înregistrează și adună toate informațiile referitoare la aplicarea prezentului regulament. Registrele astfel constituite conțin toate informațiile necesare pentru a demonstra că au fost respectate condițiile prevăzute în prezentul regulament. Registrele privind ajutoarele de minimis individuale se păstrează timp de 10 exerciții financiare de la data acordării ajutorului. Registrele referitoare la o schemă de ajutoare de minimis se păstrează timp de 10 ani de la data acordării ultimului ajutor individual în cadrul schemei respective. La cererea scrisă a Comisiei, statul membru în cauză îi furnizează acesteia, în termen de 20 de zile lucrătoare sau într-un termen mai lung stabilit în cerere, toate informațiile pe care Comisia le consideră necesare pentru a evalua dacă au fost respectate condițiile prevăzute în prezentul regulament, în special suma totală a ajutorului de minimis primit de orice întreprindere în conformitate cu prezentul regulament și cu alte regulamente de minimis.
   (6)   Statele membre prezintă anual Comisiei un raport privind aplicarea prezentului regulament. Rapoartele cuprind:
   
               (a)
            
            
               suma totală a ajutoarelor de minimis acordate în statul membru în cauză în conformitate cu prezentul regulament în cursul anului calendaristic anterior, defalcată în funcție de sectorul economic și de dimensiunea beneficiarilor (întreprindere mică, medie sau mare);
            
         
               (b)
            
            
               numărul total al beneficiarilor ajutoarelor de minimis acordate în statul membru în cauză în conformitate cu prezentul regulament în cursul anului calendaristic anterior, defalcat în funcție de sectorul economic și de dimensiunea beneficiarilor (întreprindere mică, medie sau mare);
            
         
               (c)
            
            
               orice altă informație referitoare la aplicarea prezentului regulament, solicitată de Comisie și specificată în timp util înainte de transmiterea raportului.
            
         Primul raport se transmite până la 30 iunie 2017 și acoperă anul calendaristic 2016. Dacă toate datele care trebuie introduse în rapoarte sunt făcute publice de către statul membru, acesta nu este obligat să prezinte un raport Comisiei. În fiecare an, Comisia publică o sinteză a informațiilor cuprinse în rapoartele anuale, inclusiv suma totală a ajutoarelor de minimis acordate de fiecare stat membru în conformitate cu prezentul regulament.
   Articolul 7
   Dispoziții tranzitorii
   (1)   Se consideră că niciun ajutor individual de minimis care a fost acordat între 1 ianuarie 2005 și 30 iunie 2008 și care îndeplinește condițiile prevăzute în Regulamentul (CE) nr. 1860/2004 nu îndeplinește toate criteriile prevăzute la articolul 107 alineatul (1) din tratat și, prin urmare, orice astfel de ajutor este exceptat de la obligația de notificare prevăzută la articolul 108 alineatul (3) din tratat.
   (2)   Se consideră că niciun ajutor individual de minimis care este acordat între 1 ianuarie 2008 și 30 iunie 2014 și care îndeplinește condițiile prevăzute în Regulamentul (CE) nr. 1535/2007 nu îndeplinește toate criteriile prevăzute la articolul 107 alineatul (1) din tratat și, prin urmare, orice astfel de ajutor este exceptat de la obligația de notificare prevăzută la articolul 108 alineatul (3) din tratat.
   (3)   La expirarea duratei de valabilitate a prezentului regulament, ajutoarele de minimis care îndeplinesc condițiile prevăzute în prezentul regulament pot fi aplicate în mod valabil pe o perioadă suplimentară de șase luni.
   Articolul 8
   Intrare în vigoare și perioadă de valabilitate
   Prezentul regulament intră în vigoare la 1 ianuarie 2014 și se aplică de la 1 ianuarie 2014 până la 31 decembrie 2020.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 august 2013.
      
         
            Pentru Comisie
         
         
            Președintele
         
         […] […]
      
   
   
      (1)  JO L 142, 14.5.1998, p. 1.
   
      (2)  JO C 227, 6.8.2013, p. 3.
   
      (3)  JO C 68, 6.3.1996, p. 9.
   
      (4)  Regulamentul (CE) nr. 69/2001 al Comisiei din 12 ianuarie 2001 privind aplicarea articolelor 87 și 88 din Tratatul CE ajutoarelor de minimis (JO L 10, 13.1.2001, p. 30).
   
      (5)  Regulamentul (CE) nr. 1998/2006 al Comisiei din 15 decembrie 2006 privind aplicarea articolelor 87 și 88 din Tratatul CE ajutoarelor de minimis (JO L 379, 28.12.2006, p. 5).
   
      (6)  JO L 325, 28.10.2004, p. 4.
   
      (7)  JO L 337, 21.12.2007, p. 35.
   
      (8)  Cauza C-222/04 Ministero dell’Economia e delle Finanze/Cassa di Risparmio di Firenze SpA, Rec., 2006, p. I-289.
   
      (9)  Cauza C-382/99 Țările de Jos/Comisia, Rec., 2002, p. I-5163.
   
      (10)  Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din tratat (JO L 214, 9.8.2008, p. 3).
   
      (11)  JO L ….
   
      (12)  Cauza C-456/00 Franța/Comisia, Rec., 2002, p. I-11949.
   
      (13)  JO C 14, 19.1.2008, p. 6.
   
      (14)  JO C 155, 20.6.2008, p. 10.
   
      (15)  JO L ….
   
      (16)  Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (JO L 302, 17.11.2009, p. 1).
   
      (17)  În prezent, Comunicarea Comisiei privind aplicarea articolelor 87 și 88 din Tratatul CE ajutoarelor de stat sub formă de garanții, JO C 155, 20.6.2008, p. 10.
   
      (18)  În conformitate cu articolul 2 alineatul (1) litera (b) din Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice, text cu relevanță pentru SEE (JO L 393, 30.12.2006, p. 1), și în conformitate cu anexa I la regulamentul menționat.
   
      ANEXĂ
      
         Sumele cumulate maxime ale ajutoarelor de minimis acordate per stat membru întreprinderilor din sectorul producției agricole, menționate la articolul 3 alineatul (3)
      
      
                  Stat membru
               
               
                  Sumele maxime ale ajutoarelor de minimis
                  
                  (EUR)
               
            
                  Belgia
               
               
                  76 070 000
               
            
                  Bulgaria
               
               
                  4 349 000
               
            
                  Republica Cehă
               
               
                  48 340 000
               
            
                  Danemarca
               
               
                  105 750 000
               
            
                  Germania
               
               
                  522 890 000
               
            
                  Estonia
               
               
                  8 110 000
               
            
                  Irlanda
               
               
                  66 280 000
               
            
                  Grecia
               
               
                  109 260 000
               
            
                  Spania
               
               
                  413 750 000
               
            
                  Franța
               
               
                  722 240 000
               
            
                  Croația
               
               
                  28 610 000
               
            
                  Italia
               
               
                  475 080 000
               
            
                  Cipru
               
               
                  7 060 000
               
            
                  Letonia
               
               
                  10 780 000
               
            
                  Lituania
               
               
                  25 860 000
               
            
                  Luxemburg
               
               
                  3 520 000
               
            
                  Ungaria
               
               
                  77 600 000
               
            
                  Malta
               
               
                  1 290 000
               
            
                  Țările de Jos
               
               
                  254 330 000
               
            
                  Austria
               
               
                  71 540 000
               
            
                  Polonia
               
               
                  225 700 000
               
            
                  Portugalia
               
               
                  62 980 000
               
            
                  România
               
               
                  180 480 000
               
            
                  Slovenia
               
               
                  12 320 000
               
            
                  Slovacia
               
               
                  22 950 000
               
            
                  Finlanda
               
               
                  46 330 000
               
            
                  Suedia
               
               
                  57 890 000
               
            
                  Regatul Unit
               
               
                  270 170 000